K16 Gallery

Scholcz Erik életmű kiállítás
2023-10-14 - 2026-06-30 | K16 Modern Művészeti Gyűjtemény, Káptalan utca 16, Vác, Pest, 2600, Hungary
Scholcz Erik egyedülálló hagyatéka megtalálható Vácott Papp László magángyűjteményében. Egy különleges festő, aki művészetével és visszavonult életével is legendává vált.

Figurális alkotásai nemcsak Magyarországon (Műcsarnok, Budapest Galéria, Debrecen, Pécs) arattak sikert, hanem külföldön is, Bécsben, Münchenben és Párizsban is kiállították műveit. Munkásságát már fiatalon elismerték: 1950-ben Munkácsy-díjat kapott.

Egyedülálló művészete és zárkózott életmódja miatt „A zsennyei remete” néven vált ismertté.

Józsa János
2024-01-27 - 2026-08-31
Józsa János Debrecen 1936 –
„ A hit alázatos és áldozatos keresése nem különbözik a hit megtalálásától,
s hogy minden világi cselekedetnek van valami archaikus, Istenhez kötődő lehetősége s jelentése, szellemi kiterjedése, megnemesülési formája és csupán az alaphelyzet a választott nézőpont függvénye, hogy észrevegyük bármiben a jelenlétet. „
Józsa János festő-és grafikusművész 1936-ban született Debrecenben. Tanárai Félegyházi László, majd Budapesten Somogyi József, Barcsay Jenő, Szinte Gábor és Komjáti Gyula. Nemcsak mesterségbeli tudnivalókkal látták el tanítványukat, hanem kitágították és elmélyülté tették látásmódjukat.
Művészetében a teljességre törekszik, a képzőművészet szinte minden műfajában kipróbálta önmagát és mindegyikében maradandót alkotott. Józsa János festői és grafikai élete szinte egyetlen lobogás, csillapíthatatlan szenvedély és fáradhatatlan szorgalom teszi termékennyé művészi tevékenységét, olykor tizenkét órát is dolgozik egyfolytában.

Orvos András kiállítás
2024-03-09 - 2026-03-31
Életút címmel megnyílt Orvos András festõmûvész kiállítása a K16 Kortárs Galériában. A mûvész életmûvét, a jellegzetes virágmotívumos vásznakat és a portrékat állandó kiállítás keretében nézhetik meg az érdeklődők.
Orvos András 1939-ben született Békéscsabán. Mokos József szabadiskolájában kezdte művészeti tanulmányait, majd textilszervezõ szakon végzett a Magyar Iparművészeti Fõiskolán 1958-1963 között, itt Rákosy Zoltán tanítványa volt. 1969-ben Párizsban járt tanulmányúton. 1963-1977 között rajztanárként tevékenykedett Budapesten. 1969-1971-ig alapító tagja volt a No1 alkotócsoportnak. 1978-tól közel 10 éven keresztül vezette a Moholy Stúdiót. 1986-tól a váci alkotóházban van mûterme.

Tóth Ernő kiállítás
2024-08-17 - 2026-07-31
Tóth Ernő szatirikus világa képekben és szobrokban is egyaránt lenyűgözi a művészet szerelmeseit.
Merész szín és forma világa egyedülálló.

Papp Lászlót személyes barátság és történetek kötik a művészhez.

Tóth Ernő Sajóecsegen született 1949. december 25-én. 1964-68 között a Képzőművészeti Gimnáziumban tanul, 1974-79-ben a Magyar Képzőművészeti Főiskola hallgatója, ahol Iván Szilárd, Barcsay Jenő és Patay László voltak a mesterei. Tagja a Magyar Alkotóművészek Országos Egyesületének, a Magyar Képzőművészek Szövetségének, a Magyar Festők Társaságának, a DunapART Művészeti Társaságnak, a Belvárosi Művészek Társaságának, a Magyar Művészeti Műhely Társaságának.

Nagy Sándor szobrászművész kiállítás
2024-11-02 - 2026-11-29
Nagy Sándor (Buj, 1923. május 28. – Budapest, 2017. augusztus 11.) szobrász, Gádor Magda férje.
Munkásságára jellemzőek a zárt szerkezetű, minimálisan megmunkált, tömbszerű többalakos kompozíciók, a karakteres parasztfejek és az asszonyalakok. Kizárólag kővel dolgozott: mészkő, tufa, vöröskő, gránit, márvány és bazalt alkotta szobrai anyagát. Alkotói módszerében központi szerepet játszott az anyag természetes struktúrájának és erezetének felhasználása, a kő eredeti karakterének megőrzése.
